陪歐陽公燕西湖
作者：蘇軾
朝代：宋

paragraphs: 謂公方壯鬚似雪，謂公已老光浮頰。
朅來湖上飲美酒，醉後劇談猶激烈。
湖邊草木新著霜，芙蓉晚菊爭煌煌。
插花起舞爲公壽，公言百歲如風狂。
赤松共遊也不惡，誰能忍饑啖仙藥。
已將壽夭付天公，彼徒辛苦吾差樂。
城上烏棲暮靄生，銀缸畫燭照湖明。
不辭歌詩勸公飲，坐無桓伊能撫箏。